text:  Røvskubber fylder 60 år
  24 juli 2012 kl. 12.28
  I 60 år har Gerth Johnson i Aabenraa værnet om sin knallert. De seneste 20 år har den stået lunt og tørt i soveværelset. I dag blev klenodiet så givet videre til næste generation.
  Gerth Johnson købte sin "skubbe i røv knallert" fra ny i 1952. Den er af mærket BFC - og kostede dengang 998 kr. Det var otte månedslønninger for den unge Gerth Johnson. 
  Knallerten, som har motoren placeret bagpå, var dengang en cykel med hjælpemotor. 
  - Og det var lidt af en sensation, da jeg så den hos cykelhandelren i Tønder, fortalte Gerth Johnson, da TV SYD for ti år siden var med til at marker knallertens 50 års jubilæum. 
  TV SYD var også med i dag, hvor den velholdte cykel med hjælpemotor så bliver givet videre til næste generation. Det er Peter Warno fra Rødekro som skal overtage den gamle knallert. 
  Gerth Johnson har passet godt på klenodiet. Den har ikke skullet stå i en kold og klam garage. Derfor har den haft base i soveværelse den sidste snes år.
  